b'\n_START_ARTICLE_\n\xc5\xa0irokolistni rogoz\n_START_SECTION_\nOpis rastline\n_START_PARAGRAPH_\n\xc5\xa0irokolistni rogoz ima mo\xc4\x8dne, razvejane korenike, iz katerih po\xc5\xbeenejo od 10 do 15 mm \xc5\xa1iroki listi in votlo, do 2,5 m visoko steblo s socvetjem na vrhu. V spodnjem delu socvetja, ki je \xc5\xa1ir\xc5\xa1e, so \xc5\xbeenski cvetovi, v zgornjem mo\xc5\xa1ki cvetovi; med obema je okrog 1 cm \xc5\xa1irok razmak. \xc5\xbdenske cvetove sestavlja enotno cvetno odevalo iz \xc5\xa1tevilnih laskov (perigon) v \xc5\xa1tirih nepravilnih vretencih na peclju (ginoforju), ki nosi nadraslo plodnico. Mo\xc5\xa1ke cvetove sestavljajo obi\xc4\x8dajno 3 \xc5\xa1\xc4\x8detine enotnega cvetnega odevala in 3 pra\xc5\xa1niki. Zrelo \xc5\xbeensko socvetje je rjave barve in v suhem vremenu odnese veter plodove, ki so porasli z ve\xc4\x8d kot 30 laski. \xc5\xa0tevilo semen v plodovih enega \xc5\xbeenskega socvetja je od 100000 do 300000. Ko pride plod v stik z vodo, se stena osemenja (perikarpa) v hipu odpre in semena potonejo v vodo. Razen s semeni se rogoz razmno\xc5\xbeuje vegetativno s podzemnimi poganjki in zato praviloma tvori ve\xc4\x8dje homogene sestoje \xc5\xa1irokolistnega rogozovja (Typhetum latifoliae).'